Meddelse fra Kommissionen til medlemsstaterne

Multisektorale rammebestemmelser for regionalstøtte til store investeringsprojekter - Rammebestemmelserne for støtte til kunstfiberindustrien

(2001/C 226/04)

(EØS-relevant tekst)

De nuværende multisektorale rammebestemmelser for regionalstøtte til store investeringsprojekter blev vedtaget i 1997 og trådte i kraft den 1. september 1998 for en indledende treårig forsøgsperiode. Før forsøgsperiodens udløb vil Kommissionen foretage en grundig undersøgelse af rammebestemmelsernes virkninger og anvendelsesområde og blandt andet overveje, om de skal forlænges, ændres eller afskaffes.

Kommissionens tjenestegrene har til hensigt at afholde to multilaterale møder med repræsentanter fra medlemsstaterne med henblik på at drøfte den foreløbige vurdering af nytten og anvendelsesområdet for rammebetingelserne samt at vurdere muligheder for fremtiden.

Det er i mellemtiden blevet nødvendigt at forlænge de nuværende rammebestemmelser indtil 31. december 2001 for at gøre konsultationer med medlemsstaterne mulig.

Rammebestemmelserne for støtte til kunstfiberindustrien trådte i kraft den 1. april 1996 med en gyldighedsperiode på tre år. Gyldigheden blev forlænget indtil 31. august 2001 med henblik på at gøre det muligt for Kommissionen i forbindelse med evalueringen af de multisektorale rammebetingelser at vurdere, om sektorrammebestemmelser for kunstfiberindustrien stadig er hensigtsmæssigt eller ej. Da gyldigheden af de multisektorale rammebestemmelser må forlænges for at tillade en hensigtsmæssig konsultationsprocedure med medlemsstaterne, er det Kommissionens opfattelse, at retningslinjerne for støtte til kunstfiberindustrien bør forlænges i den samme periode, nemlig indtil 31. december 2001. Dette vil gøre det muligt for Kommissionen i forbindelse med evalueringen af de multisektorale rammebetingelser at vurdere om sektorrammebestemmelser for kunstfiberindustrien stadig er hensigtsmæssigt eller ej.

Medlemsstaterne blev informeret af Kommissionens tjenestegrene på det multilaterale møde den 7. juni 2001 om, at Kommissionen har til hensigt at udvide gyldigheden af de multisektorale rammebestemmelser for regionalstøtte til store investeringsprojekter samt af retningslinjerne for støtte til kunstfiberindustrien indtil 31. december 2001 med henblik på at gøre konsultationer med medlemsstaterne om rammebestemmelsernes fremtid mulig.

På dets møde den 3. juli 2001 besluttede Kommissionen således at forlænge gyldigheden af de multisektorale rammebestemmelser for regionalstøtte til store investeringsprojekter samt af retningslinjerne for støtte til kunstfiberindustrien indtil 31. december 2001.

På samme møde besluttede Kommissionen i henhold til EF-traktatens artikel 88, stk. 1, at foreslå medlemsstaterne, at de overholder de således forlængede rammebestemmelser, herunder især anmeldelsespligten.

Kommissionen anmoder den danske regering om senest en måned efter modtagelsen af dette brev at meddele, om den accepterer ovennævnte forslag. Hvis den danske regerings accept ikke foreligger inden for den fastsatte frist, vil Kommissionen være nødsaget til at indlede proceduren efter EF-traktatens artikel 88, stk. 2, over for alle støtteordninger, der er godkendt inden for multisektorale rammebestemmelser for regionalstøtte til store investeringsprojekter samt retningslinjerne for støtte til kunstfiberindustrien.